Is-Sibt, 24 ta' Ġunju 2017: l-Arċisqof Charles J. Scicluna ċċelebra Quddiesa Pontifikali fl-okkażjoni tal-festa tat-twelid ta' San Ġwann il-Battista, fil-Kon-Katidral ta' San Ġwann, il-Belt Valletta. L-Omelija tal-Arċisqof Charles J. Scicluna – Fil-Festa ta' San Ġwann Battista, fil-Kon-katidral ta' San Ġwann, il-Belt Valletta "Mela x'għad ikun dan it-tifel?" (Lk 1, 66). Ir-risposta għal din id-domanda li għamlu l-kontemporanji ta' Żakkarija, ta' Eliżabetta u tat-tarbija tagħhom Ġwanni, hi mpittra minn Mattia Preti f'dan il-Kon-Katidral stupend. Iċ-ċiklu pittoresk tal-Calabrese huwa sinteżi tal-ħajja ta' Ġwanni l-Battista u r-risposta għal din id-domanda: "mela x'għad ikun dan it-tifel?" Jiena nixtieq noffri riflessjoni qasira. "Id il-Mulej kienet miegħu" (v. 66). It-tifel kiber u ssaħħaħ f'ruħu u baqa' jgħix fid-deżert sa dakinhar li ħareġ quddiem Iżrael. Dan it-tifel huwa wild destin u missjoni magħżula minn Alla bħala sinjal ta' ħniena. Wara kollox, l-isem magħżul għalih mill-Mulej permezz tal-anġlu Gabrijel, huwa programmatiku: "Johannan", il-Mulej ħniena, il-Mulej iħenn. Ġwanni baqa' jikber u jissaħħaħ f'ruħu għaliex ir-ruħ tiegħu kienet għarfet lill-Mulej meta kien fil-ġuf. Ta' min niftakru li l-istess Evanġelju ta' San Luqa jirreferi għall-ewwel laqgħa bejn Ġwanni u Ġesù, it-tnejn mistura fil-ġuf tal-ommijiet tagħhom u għall-leħen ta' Marija, Ġwanni, it-tarbija ta' Eliżabetta, qabeż bil-ferħ fil-ġuf. Ir-ruħ ta' Ġwanni kienet diġà msaħħha fil-missjoni ta' prekursur hi u tiżviluppa fil-maturità umana tagħha, hi li hija ħolqien dirett tal-Mulej meta kienet għadha fil-ġuf. "Int sawwart il-ġewwieni tiegħi," jgħid is-Salm 138, "u f'ġuf ommi inti nsiġtni. Inroddlok ħajr għax tal-għaġeb għamiltni, tal-għaġeb huma l-għemejjel tiegħek u lil ruħi inti tafha tajjeb. Ma kienx moħbi għadmi minnek meta kont qiegħed insir fis-satra u nintiseġ fil-qigħan tal-art" (S 138, 13-15). Mela Ġwanni l-Battista hu u jintiseġ fil-ġuf ta' ommu, diġà beda l-missjoni tiegħu. Imma din il-missjoni u din il-mixja ta' żvilupp tkompli anke fit-tfulija, l-adoloxxenza u anke fil-kobor tiegħu, għaliex? Għaliex Ġwanni jgħaddi minn purifikazjoni għal oħra, mhux biss il-purifikazzjoni tad-deżert, imma wkoll l-umiltà li jgħid: "mhux jien il-Messija, jiena m'għandix u m'iniex denn lanqas inħoll il-qorq tiegħu, ġej xi ħaddieħor warajja [...] Jiena ngħammed bl-ilma, hu jgħammed bin-nar u bl-Ispirtu s-Santu" (ara Mt 3, 11). "Hemm bżonn li niċkien jien u jikber hu". U l-maturità tiegħu hu u jissaħħaħ f'ruħu – għax dan huwa huwa proċess li f'Ġwanni l-Battista u fil-qaddisin kollha, f'kull wieħed u waħda minna, huwa proċess li jdum tul ħajjitna kollha – Ġwanni laħaq il-perfezzjoni tal-martirju, dik il-purifikazzjoni ta' min ma jibżax quddiem it-tiranni ta' din l-art, u jxandar il-kelma tal-Mulej bla biża'. U nafu li Ġwanni kien imsejjaħ iħallas l-għola prezz tax-xhieda tiegħu. Mela kien xhud tal-qdusija tat-tarbija ta' Marija waqt li qiegħed fil-ġuf, kien xhud tal-Mulej Ġesù mal-kontemporanji tiegħu hu u jindikalhom "Dak hu l-ħaruf t'Alla li jneħħi d-dnubiet tad-dinja" (Ġw 1, 36). Hu kien xhud ukoll f'mewtu, vittma innoċenti għall-verità. Issaħħaħ f'ruħu. Ejjew nitolbu l-grazzja li nħallu l-Mulej isaħħaħna f'ruħna. Irridu ngħaddu minn diversi proċessi ta' purifikazzjoni biex aħna niċkienu fl-egoiżmu tagħna, fil-pretensjonijiet tagħna, fl-ambizzjonijiet tagħna, fin-narċiżiżmu tagħna u nħallu lilu jikber. "Hemm bżonn li niċkien jien u jikber hu". Arċisqof ta' Malta
Il-messaġġ tal-Arċisqof fil-festa tat-twelid ta' San Ġwann Battista